Kaapse bus slaan ‘vanself’ aan die brandMyCiTi-bus, Kaapstad Foto: MyCiTi, Facebook Die Stad Kaapstad het ŉ ondersoek van stapel gestuur ná ŉ MyCiti-bus Dinsdagmiddag skynbaar vanself by ŉ bushalte in Woodstock, Kaapstad, aan die brand geslaan het. Volgens die stad is dít ŉ uitsonderlike voorval en moet die oorsaak van die brand nog vasgestel word. Volgens Rob Quintas, burgemeesterskomiteelid vir stedelike vervoer, is die brand- en reddingsdienste omstreeks 15:15 inderhaas na die toneel ontbied. “Die brand het uitgebreek net nadat die passasiers en busbestuurder van die bus afgeklim het. Geen beserings is aangemeld nie,” sê Quintas. Aanvanklike berigte dui daarop dat die bus uitgebrand het en daar is ook skade aan die bushalte. Die stad is tans besig met opruimingswerk. Volgens Quintas word die MyCiti-busse gereeld versien, geïnspekteer en onderhou ingevolge die stad se kontrak met die busoperateur. “Die busse ondergaan elke ses maande ŉ padwaardigheidstoets by ŉ betroubare toetsstasie.” Die MyCiti-busse wat langs die T01-roete ry, sal tydelik tot verdere kennisgewing opgeskort word.